stanford-oval/wikipedia huggingface dataset:
אטול קרוליין
החי והצומח

בשלוש מאות השנים האחרונות התגוררו בני אדם במשך תקופות ארוכות באטול קרוליין, אך השפעתם הייתה מועטה ביותר, והוא נחשב כאי שנותר במצבו ה"טבעי" – כלומר כאי שהאדם לא גרם לשינויים בצמחייה ובבעלי החיים בו באופן יחסי (וזאת למרות כריתת כל העצים באי סאות' ונטיעת דקלי קוקוס באיונים). בשל מצב זה הוצע האי כמועמד להגנה על ידי ארגון אונסק"ו כאתר מורשת עולמית, אולם הצעה זו טרם אושרה.
בשנת 1965 ביקרה באי משלחת הסקר הביולוגית של האוקיינוס השקט, בשנת 1974 משלחת החקר של איי ליין ובשנים 1998 ו-1991 ביקרו באי משלחות של התוכנית לשימור הסביבה של ארגון האומות המאוחדות.
החי והצומח > צומח

איוני האטול מכוסים בצמחייה מרובה. הצמחייה באטול מתחלקת לשלושה סוגים, וגדלה באזורים שונים מעגליים בכל איון ואיון. בכל האיונים ישנו אזור של גידול עשב המצוי בקרבת החוף, אזור פנימי יותר של שרכים ואזור מרכזי של האי בו גדל יער טרופי, ובעיקר עצי פיסוניה. דקלי קוקוס נשתלו באטול על ידי בני אדם ומצויים במרבית האיונים. באיונים הקטנים יותר נעדר היער המרכזי ומצויים רק השרכים והעשבים.
החי והצומח > בעלי חיים

אטול קרוליין הוא אתר קינון מרכזי עבור מינים רבים של עופות ימיים. הידועה בהם היא השחפית הכהה (Onychoprion fuscata)- ממין זה מקננים באטול מדי שנה כ-500,000 פרטים. כמו כן מקננות באיוני האטול ציפורים מהמין פריגטה קטנה לבנת פס (Fregata minor - כ-10,000 פרטים).
באטול קרוליין ובאי פלינט הסמוך, מצויה אחת מהאוכלוסיות הגדולות ביותר של סרטן הקוקוס (Birgus latro). באטול מצויות רכיכות מסוג צדפת הטרידאקנה המצויה בלגונה המרכזית של האטול. כמו כן גדלים באטול פרטים רבים של סרטן נזיר.
באטול מצויים מינים רבים של לטאות וכן אוכלוסייה גדולה של צב ים ירוק (Chelonia mydas) - בעל החיים המצוי בסכנת הכחדה.
כ-20 מינים אקזוטיים שאינם אנדמיים לאטול הובאו לו על ידי בני האדם. בין מינים אלה ניתן למנות את הצמח מסוג Ipomea tuba אשר פלש לבתי גידול של צמחים אחרים באי, וכן חתולים וכלבים אשר הבריחו לחלוטין את הציפורים הימיות שהיו באי מונו אטה אטה.
לקריאה נוספת

בנט, פרדריך דבל, Narrative of a Whaling Voyage Round the Globe From the Year 1833-1836 , הוצאת דה קאפו, ניו יורק.
בריין, אי. ה. American Polynesia and the Hawaiian Chain , הוצאת טונג ראו הפרק המתייחס לאטול קרוליין
פלקונר, רון, יחד לבד, הוצאת בנטם, אוסטרליה.
הערות שוליים

↑  אתר איי האוקיינוס השקט
↑  מחקרים שנעשו על האטול על ידי ס. ב. קפלר בשנת 1994
↑  מידע על אטול המילניום
↑  בריין, אי. ה., פולינזיה האמריקאית ושרשרת איי הוואי, הוצאת טונג, הונולולו
↑  קלפר, א.ק., ההיסטוריה הטבעית של אטול קרוליין, איי ליין הדרומיים, פברואר 2004, מחקר האטולים, כרך 397 - 398.
↑  אלטאפדיה - מידע אונליין על קיריבטי
↑  U.N. Earthwatch Island Directory Tables.
↑  כתבה בעניין הסיבות לשינוי אזור הזמן
↑  תמונות מקבלת האלף החדש
↑  אתר climateark
| --- | --- |
בקרת זהויות :  GND: 4363453-9  NARA: 10037092  VIAF: 315527870   WorldCat (עם VIAF): 315527870 
האיונים הרבים של אטול קרוליין מופרדים זה מזה בתעלות רדודות של מים. בקדמת התמונה החוף והשרכים של איון לונג, וברקע יער של עצי דקל על איון נייק.
סרטן הקוקוס נפוץ באטול קרוליין.
משלחות אמריקאיות וצרפתיות הגיעו אל האי קרוליין במאי 1883 על מנת לצפות בליקוי החמה המופיע בציור.
יחד לבד ספרו של רון פלקונר המספר על שהייה בת ארבע שנים שלו ושל משפחתו באי בשנות ה-80.
בעקבות שינוי אזור הזמן בשנת 1995 נעשה האטול (מסומן באדום) הנקודה המזרחית ביותר על פני כדור הארץ.
אליאנסה לימה

אליאנסה לימה (בספרדית: Alianza Lima; נוסדה ב-15 בפברואר 1901) היא קבוצת כדורגל פרואנית.
המייסדים אימצו את השם של אורווה בבעלותו של אוגוסטו לגיה נשיא פרו, שבה השתמשו כדי לקיים את המשחקים הראשונים שלהם. הקבוצה נחשבת לאחת משלושת הגדולות של הכדורגל הפרואני, יחד עם אוניברסיטריו דה דפורטס וספורטינג קריסטל.
אצטדיונה הביתי של הקבוצה הוא אצטדיון אלחנדרו ויינואבה אשר מכיל 35,000 מקומות ישיבה.
הקבוצה זכתה ב24 אליפויות ליגת העל הפרואנית. ההופעה הבינלאומית הטובה ביותר שלה הייתה ב-1976 כשזכתה בגביע סימון בוליבר.
שחקנים מפורסמים

פרו פאולו דה לה האסה
פרו ג'וניור ויסה
פרו ג'פרסון פרפאן
פרו קלאודיו פיסארו
פרו תיאופילו קוביאס
תארים

ליגת העל הפרואנית (25) - 1918, 1919, 1927, 1928, 1931, 1932, 1933, 1948, 1952, 1954, 1955, 1962, 1963, 1965, 1975, 1977, 1978, 1997, 2001, 2003, 2004, 2006, 2017, 2021, 2022
הערות שוליים

↑  La difusión del futbol en Lima - el fútbol en Lima, web.archive.org, ‏2004-09-05
↑  NOTICIAS DEPOR, Los 116 años de Alianza Lima: el equipo del barrio que se mudó al corazón del pueblo | FUTBOL-PERUANO, Depor, ‏2017-02-15 (בספרדית)
↑  DePeru.com, Los tres Grandes del Fútbol Peruano, DePeru.com (בספרדית)
↑  Los equipos peruanos con mas hinchas y seguidores en Redes Sociales., Rivera Sport, ‏2021-08-15 (בספרדית)
↑  Redacción Líbero, Alianza Lima: ¿Con qué nombre fue inaugurado el Estadio Alejandro Villanueva hace 47 años?, libero.pe (בספרדית)
↑  Redacción Líbero Fútbol Peruano, ¡Matute es blanquiazul! Se declaró infundada la demanda del Aposento Alto contra Alianza Lima, libero.pe (בספרדית)
↑  Alianza Lima: un 5 de diciembre ganó su único título internacional, la Copa Simón Bolívar que organizaba la federación venezolana de fútbol | FOTOS | Deportes | LaRepublica.pe, web.archive.org, ‏2018-12-06
↑  Copa Sim�n Bol�var 1976 (2nd tournament), www.rsssf.com
↑  Defensor Lima 1975: El granate del Libertador - De Chalaca Copa Peru | Toda la cobertura del futbol de la Copa Peru, dechalaca.com
| --- | --- |
בקרת זהויות :  NLI: 987007361904805171  GND: 7582807-8  LCCN: no2020122541  SUDOC: 181369265  VIAF: 237041177   WorldCat (עם VIAF): 237041177 
ערך זה הוא קצרמרבנושא מועדוני כדורגל ובנושא פרו. אתם מוזמנים לתרום לוויקיפדיה ו.
אליעזר יצחק פריד

| --- | --- |
 לידה:  1809 
 פטירה:  1853 (בגיל 44 בערך) 
 תקופת הפעילות:  ?–1853 
 השתייכות:  ישיבת וולוז'ין 
 בן או בת זוג:  Rivka Volozhiner 
 אב:  הלל פריד 
 צאצאים:  חיים הלל פריד 
 
הרב אליעזר יצחק פריד (כונה בפי בני דורו: ר' לייב איצ'ה) (ה'תקס"ט (1809) - י"ט באלול ה'תרי"ג (1853)) היה רב העיירה וראש ישיבת וולוז'ין.
תולדות חייו

נולד לר' הלל פריד מגרודנא, ואסתר בתו של ר' חיים מוולוז'ין. את תקופת ילדותו עשה לצד סבו ר' חיים בוולוז'ין. נלקח על ידי דודו, ר' יצחק מוולוז'ין כחתן לבתו הבכורה רבקה. לאחר שר' אברהם שמחה מאמצ'יסלב פרש ממשרתו בישיבה בשנת תקפ"ז, 1827, התמנה פריד למשרת משנה ראש הישיבה בוולוז'ין לצד חמיו ר' יצחק. בכתב סמיכה שכתב לו אביו בשנת תקפ"ח (1828) נכתב כי הוא מוסר ”מידי יום שעורים תמידים כסדרם בי מתיבתא קדישא דק' וואלאזין” והוא אך בן תשע-עשרה שנה.
סמוך לפטירת חותנו בשנת תר"ט (1849), התמנה ר' אליעזר יצחק לרבה של וולוז'ין ומיד לאחר מכן התמנה על ידי פרנסי הישיבה ”להקים את שם כבוד אבותיו היקרים נוחם עדן על בית אולפנא דידהו... לעורר לב בתלמידים להתלמד מתורתו”. בדומה לכל ראשי ישיבת וולוז'ין, טבע ר' אליעזר יצחק סיומת מיוחדת לצד חתימתו: 'מתאבק בעפר רגלי תלמידי חכמים פה וואלאזין'. ר' אליעזר יצחק היה ידוע כאיש חולי, ולאחר עשר שנים בהם עמד בראשות הישיבה והרבנות, נפטר ביום י"ט באלול ה'תרי"ג, בהיותו בן ארבעים וארבע.
גיסו הנצי"ב רואה בו אחד משלושת עמודי התווך של ישיבת וולוז'ין:
זכות אבותי הצדיקים הביאני/ אל בית התלמוד הגדול בית מלוני/ מקור ששוני/ בה כל מעייני/ היא ד' אמות של הלכה אשר נוסדה/ לתורה ולתעודה/ על ידי הגאון הגדול אביר הרועים עין העדה אדמו"ר וחו"ז מ' חיים בוולאזין, ואחריו קם לעודדה/ בנו חותני אדמו"ר הגאון פאר ישראל מוהרי"צ זצ"ל, ואחריו תמך הודה/ מר גיסי הגאון חריף ובקי מ' אליעזר יצחק צ"ל, היא הבאר חפרוה שרי האלוקים ושרי התורה.
עיזבונו התורני

בנו ר' חיים הלל פריד כותב אודות אביו את הדברים הבאים:
הן מר אבא הגאון וצדיק ז"ל אשר עוצם שקידתו ידוע ומפורסם לכל, ובימי אבלו על אביו הגאון וצדיק ז"ל [= ר' הלל] כל תלתין יומין הוה מהדיר ליה לתלמודא דכולא ש"ס, וכל גאוני זמננו נשאו ונתנו עמו בשאלות שונות עוד בימי נעוריו לרגל גודל החריפות והבקיאות אשר הראה בעת העריך [!] השיעור בהישיבה הק'... ואף כי מצב בריאותו היה ברע מאוד ובחלישות נוראה בכל זאת מגודל אהבתו וחשקו אל התורה... אזר חיל להטיף אמריו בהישיבה שתי פעמים בשבוע... כן השיב תמיד לשואליו דבר הנוגע להלכה נחוצה, אך מגודל חלישותו לא היה בכחו לרשום ולכתוב הכל, והרבה מחידושיו נשארו תחת ידי תלמידיו אשר יצקו מים על ידיו.
במאסף שו"ת חוט המשולש, נדפסו ממנו חמישים ושמונה תשובות בהלכה ושמונה חידושי סוגיות. השאלות עוסקות בין היתר בהיתר עגונות. דרשה אחת לחג השבועות, נדפסה ב'פתיחה' לחוט המשולש, ובהקדמה לספר מציין בנו ”כי עוד ספונים תחת ידי חידושי תורה מא"א הגאון ז"ל, בדרושים על התורה אשר דרש בשבתות ובחגים ובימים נוראים והספדים ומהם על גפ"ת”.
צאצאיו

ר' אליעזר יצחק הותיר אחריו בן יחיד, ושתי בנות:
בנו, ר' חיים הלל פריד
בתו, שולמית ברכה ריינה אשת ר' מאיר נח לוין רבה של וולוז'ין
בתו, נישאה לר' אברהם דב, איהומן.
תלמידיו

ר' מנחם נחום קפלן מהורודנא
ר' אריה ליב ילין מבילסק
ר' אליהו חיים מייזל מלודז'
ר' שמואל מוהליבר מביאליסטוק
ר' אברהם אליהו הרכבי
לקריאה נוספת

משה צינוביץ, עץ חיים - ספר ראשון, תל אביב תשל"ב, עמ' 209–218.
הערות שוליים

↑  ד' אסף, זכרונות קוֹטיק – פרק רביעי
↑  מיכל רבינוביץ, תעודות לתולדות הישיבה בוולוז'ין, קבץ על יד, ירושלים תשי"א, ספר ה' (ט"ו), עמ' רכב
↑  רבינוביץ, שם,עמ' רכד
| --- | --- |
בקרת זהויות :  NLI: 987007383186105171  VIAF: 2642151965409100470007   WorldCat (עם VIAF): 2642151965409100470007
אלדר הבר

אין תמונה חופשית
אלדר הבר (נולד ב-1981) הוא פרופסור חבר בפקולטה למשפטים, אוניברסיטת חיפה, וראש המרכז למשפט וטכנולוגיה. תחומי המחקר שלו הם משפט וטכנולוגיה, בינה מלאכותית, סייבר, קניין רוחני, זכויות אדם ואזרח, ומשפט פלילי.
ביוגרפיה

סיים תואר ראשון במשפטים ובפסיכולוגיה, ותואר שני בהצטיינות מאוניברסיטת חיפה בשנת 2008. את עבודת הדוקטורט בנושא ״ההפללה של זכות יוצרים״ כתב בפקולטה למשפטים, אוניברסיטת תל אביב, בהנחיית פרופ׳ מיכאל בירנהק, בפקולטה למשפטים באוניברסיטת תל אביב. את פוסט-הדוקטורט שלו השלים במרכז ברקמן-קליין לחקר האינטרנט והחברה באוניברסיטת הארוורד. לאחר סיום פוסט-הדוקטורט, הצטרף לסגל הפקולטה למשפטים באוניברסיטת חיפה בדרגת מרצה בכיר, וכיום הוא חבר סגל בפקולטה בדרגת פרופסור חבר. בשנת 2021 זכה בפרס חשין לחוקר צעיר, וכן נבחר לאחד מ-40 הצעירים המבטיחים מתחת לגיל 40 של עיתון גלובס לשנה זו.
הבר נשוי ואב לשניים. מתגורר עם משפחתו בקריית טבעון.
מחקריו

מחקריו עוסקים בקו התפר שבין משפט וטכנולוגיה. אלדר פרסם מאמרים רבים בנושאים של זכות יוצרים, פרטיות, מתקפות סייבר, רגולציה של הגנה והתקפה בסייבר, בינה מלאכותית, האינטרנט של הדברים, והגנה על ילדים מפני סכנות דיגיטליות. תחום כתיבה מרכזי שלו הוא הממשק בין משפט פלילי לטכנולוגיה, בו כתב מאמרים רבים הנוגעים, בין היתר, להאזנת סתר באמצעות מכשירי אינטרנט של הדברים, שימוש משטרתי במערכות זיהוי תווי פנים וברוגלה, תקנת השבים בעידן הדיגיטלי, האחריות הפלילית של פלטפורמות לפשעי משתמשים, ועוד. ספרו בנושא זכות היוצרים הפלילית (Criminal Copyright) פורסם בהוצאת אוניברסיטת קיימברידג' (CUP) בשנת 2018. לרוב, מחקריו עוסקים בבחינת האיזון הראוי בין עבודת המשטרה והמדינה לאיתור פשיעה אל מול זכויות אדם ואזרח.
פרסומים נבחרים

The Law of the Trojan Horse, 57 UC Davis Law Review (forthcoming 2023)
The Criminal Metaverse, 99 Indiana Law Journal (forthcoming 2023)
Racial Recognition, 43 Cardozo Law Review 71 (2021)
Algorithmic Inclusion, 72 Florida Law Review Forum 94 (2021)
Algorithmic Parenting, 32 Fordham Intellectual Property, Media & Entertainment Law Journal 1 (2021) (with Tammy Harel Ben-Shahar)
The Digital Samaritans, 77 Washington & Lee Law Review 1559 (2020)
The User, the Superuser, and the Regulator: Functional Separation of Powers and the Plurality of the State in Cyber, 36 Berkeley Technology Law Review (forthcoming 2020) (with Amnon Reichman)
The Internet of Children, 2020 University of Illinois Law Review 1209 (2020)
Measuring and Protecting Privacy in the Always-on Era, 35 Berkeley Technology Law Review (2020) (with Dan Feldman)
Eldar Haber, Creating a Criminal (Copy)Right: The Criminalization of Making Available and Broadcast Rights in Israel, Din U’Dvarim (Haifa Law Review) (forthcoming 2020) [Hebrew]
The Wiretapping of Things, 53 UC Davis Law Review 733 (2019)
Toying with Privacy: Regulating the Internet of Toys, 80 Ohio State Law Journal 399 (2019)
Copyright Protection of Illegal Works in Non-Conventional Copyright, 401 (Enrico Bonadio & Nicola Lucchi eds., Edward Elgar Publishing, 2018)
Cybersecurity for Infrastructure: A Critical Analysis, 43 Florida State Law Review 515 (2017) (with Tal Zarsky)
Digital Expungement, 77 Maryland Law Review 337 (2017)
Protecting Critical Infrastructure from Cyberattacks, 18 Mishpat UMimshal 99 [Hebrew] (2017) (with Tal Zarsky)
Privatization of the Judiciary, 40 Seattle Law Review 115 (2016)
Governance by Proxy: Cyber Challenges to Civil Liberties, 82 Brooklyn Law Review 105 (2016) (with Niva Elkin-Koren)
The Meaning of Life in Criminal Law, 68 Rutgers Law Review 763 (2016)
The Criminal Copyright Gap, 18 Stanford Technology Law Review 247 (2015)
The Cyber Civil War, 44 Hofstra Law Review 41 (2015)
Copyrighted Crimes: The Copyrightability of Illegal Works, 16 Yale Journal of Law & Technology 454 (2014)
Copyrights in the Stream: The Battle on Webcasting, 28 Santa Clara Computer & High Technology Law Journal 769 (2012)
The French Revolution 2.0: Copyright & the Three Strikes Policy, 2 Harvard Journal of Sports & Entertainment Law 297 (2011)
הערות שוליים

↑  המרכז למשפט וטכנולוגיה
↑  פרופ׳ אלדר הבר - הפקולטה למשפטים, אוניברסיטת חיפה
↑  Eldar Haber | Berkman Klein Center, cyber.harvard.edu, ‏2020-03-24 (באנגלית)
↑  גרינצייג, אבישי (2021-12-14). "נבחרת המנהיגות המבטיחה של גלובס לשנת 2022". Globes. נבדק ב-2023-04-24.
↑  פרופ' אלדר הבר, באתר הפקולטה למשפטים אוניברסיטת חיפה
↑  Criminal Copyright at Amazon
| --- | --- |
בקרת זהויות :  NLI: 987007373235405171  VIAF: 5151715566013780312   WorldCat (עם VIAF): 5151715566013780312
אלכס (תוכי)

| --- | --- |
אלכס עם איירין פפרברג
אלכס עם איירין פפרברג
 בקיעה:  1976 
 מוות:  6 בספטמבר 2007 (בגיל 31 בערך) בכלוב שלו בביתה של איירין פפרברג
 מין:  אפרור אפריקני
 גזע:  אפרור הקונגו
 זוויג:  זכר
 בעלים:  איירין פפרברג
 ידוע בשל:  ניסויים באינטלגינציה של עופות
 תקופת הפעילות:  ? – 6 בספטמבר 2007 
 alexfoundation.org
 
אלכס (מאי 1976 – 6 בספטמבר 2007) היה תוכי אפריקאי אפור בעל יכולת דיבור, נושא מחקרה של הפסיכולוגית איירין פפרברג במשך 30 שנה, תחילה באוניברסיטת אריזונה ומאוחר יותר באוניברסיטת הרווארד ובאוניברסיטת ברנדייס. פפרברג קנתה את אלכס בחנות לחיות מחמד כשהיה בן שנה. היא נתנה לו את השם "אלכס" כראשי תיבות של ‏ Avian Language EXperiment‏ (עברית: ניסוי בלשני בעופות), אך הסבה מאוחר יותר את המשמעות הרשמית של ראשי התיבות ל"‏Avian Learning EXperiment‏" (עברית: ניסוי למידה בעופות), כדי למנוע התנגדות למחקרה בקרב בלשנים שאינם מקבלים את כישוריו של אלכס כעדות לשימוש אמיתי בשפה.
לפני מחקרה של פפרברג סברו בקהילה המדעית כי יש צורך במוח גדול כדי להתמודד עם בעיות מורכבות הקשורות לשפה והבנה. תופעת ה"דיבור" אצל עופות מסוימים, בעיקר אצל תוכים ועורבים שונים, לא נחשבה לשימוש והבנת שפה כמו אצל בני אדם, אלא רק לחיקוי חסר הבנה של צלילים. לדעת פפרברג, הישגיו של אלכס הצביעו על כך שציפורים מסוגלות להשתמש במילים באופן תבוני. פפרברג כתבה כי האינטליגנציה של אלכס עמדה בשורה אחת עם זו של דולפינים וקופים. נוסף לכך היא טענה כי האינטליגנציה של אלכס השתוותה לכזו של ילד בן חמש, וכי הרמה הרגשית שלו עמדה על זו של ילד בן שנתיים. כמו כן אמרה כי הוא לא מימש את כל הפוטנציאל שלו לפני מותו.
חייו

בשנת 1976 החליטה פפרברג, אז סטודנטית לכימיה באוניברסיטת פרדו באינדיאנה, לעבור למחקר התנהגותי בתוכים, ולצורך זה קנתה את אלכס בחנות לחיות מחמד בשיקגו. הוא היה אז בגיל שנה לערך, ותאריך לידתו המדויק אינו ידוע. פפרברג התלבטה במי לבחור מתוך מספר תוכים אפורים בכלוב, ולבסוף ביקשה מן המוכר בחנות לבחור בשבילה.
פפרברג ידעה על כישלונותיהם של חוקרי התנהגות קודמים לאמן תוכים להשתמש בדיבור לצורך מעשי כלשהו, וחיפשה שיטת לימוד יעילה יותר. היא קראה על חובבי ציפורים בגרמניה שהיו מאלפים ציפורי שיר לשרוק שירים פופולריים בשיטת "המדגים/מתחרה" (model/rival technique). בשיטה זו ישנם שני מאלפים שאחד מהם משחק מורה המדגים את ההתנהגות המבוקשת, בעוד שהאחר משחק תלמיד המתחרה עם הציפור על חיקוי התנהגות המדגים וזכייה בפרסים. שיטה זו התבררה כמוצלחת מאוד. מי ששיחקה את תפקיד המתחרה באותן שנים הייתה שותפתה של פפרברג לדירת הסטודנטים שלהן. שנים לאחר מכן, כאשר פפרברג הייתה חוקרת בעלת מעבדה באוניברסיטה ואימנה תוכים נוספים, אלכס היה משחק לעיתים את תפקיד המתחרה.
בבוקר 6 בספטמבר 2007 אלכס נמצא מת במפתיע בכלובו, בגיל 31, פחות מתוחלת החיים הממוצעת של אפרורים אפריקנים. ככל הידוע הייתה בריאותו תקינה, וסיבת מותו אינה ברורה. מילותיו האחרונות לפפרברג היו "תתנהגי יפה, להתראות מחר, אני אוהב אותך", שהיו ברכת הפרידה הקבועה שלו בלילה לפני לכתו לישון.
יכולות שאושרו בניסויים

פפרברג הקפידה לשמור על מתודולוגיה מדעית זהירה במחקריה עם אלכס, וטענה רק ליכולות שלו אשר אושרו בניסוים שיטתיים. בניסוי טיפוסי פפרברג ותלמידיה בחנו את אלכס על שאלות רבות מסוג מסוים, ובדקו אם אחוז התשובות הנכונות שלו היה גדול באופן מובהק סטטיסטית מן האחוז שניתן לצפות לו מתשובה אקראית. אלכס לא צדק תמיד, אחוז התשובות הנכונות הטיפוסי שלו במשימות שבהן שלט היה בין 70% ל-90%.
אוצר מילים: אלכס ביטא כ-100 מילים באנגלית. זהו אוצר מילים קטן משל כמה תוכים אחרים שהיטיבו לדבר, אך בניגוד להם יש ראיות רבות שאלכס לא רק חיקה מילים ששמע, אלא השתמש בהן על-מנת ליצור תקשורת עם פפרברג ושאר המאמנים שלו.
בקשות: אלכס השתמש בדיבור על מנת לבקש דברים, למשל "רוצה אגוז" (הבקשה הנפוצה ביותר שלו). "רוצה פקק" (הצעצוע האהוב עליו), "לדגדג" (לקבל דגדוג במצח, גם הוא פרס מועדף), "רוצה לעלות כתף" (לשבת על כתפה של פפרברג), "רוצה לצאת" (מן הכלוב שלו), ו"רוצה לחזור" (אל הכלוב). כאשר אלכס ביקש דבר מה ולא נענה, או כאשר קיבל במקום זאת משהו אחר, הוא היה ממשיך לבקש עד שקיבל בדיוק מה שרצה. במשימות אחרות פפרברג נהגה לגמול לו בפרסים על ביצוע נכון, אך רק אם ביקש מפורשות פרס זה.
הכרת תכונות: אלכס היה מסוגל לזהות ולנקוב בשמם של צבעים כמו "ירוק", "אדום" (באנגלית rose במקום red משום שהיה לו קל יותר לבטא מילה זו), "כחול" ו"אפור", חומרים כמו "צמר" ו"עץ", גדלים כמו "קטן" ו"גדול", וצורות כמו "עגול", "שלוש פינות" (משולש) ו"ארבע פינות" (מרובע).
הבנת תכונות: יתר-על-כן, אלכס הכיר את שמות התכונות: "צבע", "חומר", "גודל" ו"צורה", והשתמש בהם באופן המצביע על יכולת להבין קטגוריות מופשטות. למשל, ניתן היה להראות לו שני חפצים ולשאול "איזה צבע יותר גדול?" והוא היה עונה "אדום" אם זה היה צבעו של החפץ הגדול מבין השניים. כאשר הועמד בפני מגש שעליו חפצים רבים, ונשאל למשל "איזה חומר ירוק עם ארבע פינות?" הוא היה מסוגל לענות מהו החומר שממנו עשוי החפץ הירוק המרובע.
יכולות מתמטיות: אלכס למד בתחילה את שמות המספרים מאחת עד שש (בהמשך למד עד תשע). הוא למד למנות בעזרתם, למשל כאשר הועמד בפני מגש שעליו קוביות בצבעים שונים, הוא היה מסוגל לענות על שאלות כמו "כמה קוביות אדומות?". אלכס גם למד להכיר את הספרות המייצגות את המספרים האלו. כאשר הראו לו את הספרות בצבעים שונים הוא היה יכול לענות על השאלה "איזה מספר ירוק?". כמו כן הוא למד להשתמש במושגים "יותר גדול" ו"יותר קטן". למשל כאשר הראו לו ספרה 6 ירוקה ושלוש קוביות אדומות ניתן היה לשאול אותו "איזה צבע יותר גדול?" והוא היה עונה "ירוק" למרות שמספר הקוביות במקרה זה היה גדול ממספר הספרות.
זהה/שונה: בדומה לנקבת השימפנזה שרה, אלכס למד את המושגים המופשטים "זהה" ו"שונה", ויישם אותם לכל זוג של חפצים זהים או שונים כלשהם. ואולם אלכס הציג רמת הפשטה גבוהה אף מזו שהציגה שרה, שכן הוא היה מסוגל לענות במה החפצים היו זהים או שונים. למשל, כאשר הוצגו לפניו מרובע כחול ומרובע ירוק, הוא ידע לענות לשאלה "מה זהה?" בתשובה "צורה", ולשאלה "מה שונה?" בתשובה "צבע".
יכולות נוספות ואנקדוטות

בספרים, בהרצאות ובראיונות על אלכס, פפרברג סיפרה על מקרים רבים בהם הוא התנהג באופן מעלה על הדעת הבנה, אך זו לא אושרה בניסוי מבוקר. בדומה לתוכים מדברים אחרים, אלכס למד לחקות מילים, ביטויים ואף משפטים שלמים, לעיתים קרובות בלי שאימנו אותו לכך באופן מכוון, ולעיתים השתמש בהם בהזדמנויות מתאימות להפליא, אך קשה להוכיח שאכן הבין את כוונת המילים.
אלכס חיקה בלא שאומן לכך את הביטוי "אני מצטער", והשתמש בו בהקשרים נכונים. בפעם הראשונה היה זה כאשר פפרברג כעסה עליו משום שלעס את טופס הבקשה שלה למימון הקרן הלאומית למדע. פפרברג גם דיווחה שבמשך השנים אלכס למד לבטא "אני מצטער" בנימת קול יותר ויותר מעוררת חמלה.
אלכס לעיתים קרובות השתעמם מחזרה בלתי-פוסקת על סוג שאלות שהוא כבר הכיר היטב (חזרה שנדרשה על-מנת להשיג מדגם מייצג גדול מספיק להוכחת מובהקות סטטיסטית). לעיתים הוא היה מסרב לענות, או אף עונה כל תשובה פרט לנכונה. במקרה אחד ערכה פפרברג הדגמה למדענית אורחת, ושאלה את אלכס "כמה צמר ירוק?". התשובה הנכונה הייתה "שתיים", אך אלכס התעקש לתת את התשובות "אחת" ו"ארבע" לסירוגין. כאשר הבינה פפרברג שאלכס משטה בה היא אמרה לו בחומרה "בסדר אלכס, אתה צריך לקחת פסק זמן", וסגרה אותו בחדרו. מיד נשמע קולו של אלכס מעבר לדלת: "שתיים... שתיים... שתיים... אני מצטער... בואי הנה".
בתקופה שבה שהה במרפאה וטרינרית לאחר שעבר ניתוח, אחת העובדות דיווחה שאלכס חזר ואמר: "את רוצה אגוז?", "את רוצה תירס?". העובדת שהייתה עסוקה סירבה בנימוס והמשיכה להתעלם ממנו. לבסוף אמר אלכס "טוב, אז מה את כן רוצה?".
בדומה לשימפנזים שהשתתפו בניסויים בלשניים והמציאו שילובי מילים משל עצמם, אלכס המציא לתפוח את השם "בנרי", ככל הנראה הלחם מילים באנגלית של "בננה" ו"צ'רי" (דובדבן), שתי מילים שהכיר מקודם. פפרברג חשבה בתחילה שהוא טועה וניסתה לתקן אותו, אך אלכס התעקש על המילה שלו, ולבסוף היא התקבלה כמילה תקנית באוצר המילים שלו.
אלכס קיבל פעם במתנה בובת תוכי, צעצוע המיועד להפיג את בדידותם של תוכיי מחמד הסגורים בכלובם. הוא לא הקדיש לצעצוע תשומת לב, אך לאחר מספר ימים פפרברג ראתה אותו אומר לצעצוע "לדגדג". כאשר הצעצוע לא סיפק את הדגדוג הנדרש, אלכס אמר "אתה אידיוט" ועזב אותו. אלכס ככל הנראה קלט ביטוי זה מתלמידים של פפרברג, בעת שהרגיז אותם בחוסר שיתוף פעולה.
ראו גם

ניסויים בלשניים בקופי אדם
לקריאה נוספת

איירין מ' פפרברג, אלכס ואני, הוצאת מטר, 2010.
הערות שוליים

↑  A Thinking Bird or Just Another Birdbrain? Smith, Dinitia (October 9, 1999)
↑  An Interview with Alex, the African Grey Parrot. Scientific American (September 12, 2007)
↑  Talking with Alex: Logic and speech in parrots, Irene Pepperberg (1998), Scientific American
אנדריי דדיאני

הנסיך אנדריי דדיאני
הנסיך אנדריי דָדיאני (בגאורגית: ანდრია დადიანი, 1850-1910) הידוע ברוסיה גם כאנדריי דוודידוביץ'-דדיאן מינגרלסקי (Андрей Давидович Дадиани) היה אציל גאורגי דמות חשובה בהיסטוריה של השחמט הגאורגי.
דדיאני הוא ממוצא מגרלי בן לשושלת מלוכה סוואנית שנולד בזוגדידי. הוא סיים את חוק לימודי המשפטים באוניברסיטת היידלברג, בשנת 1873. לאחר מכן שרת כלוטננט גנרל בצבא האימפריה הרוסית.
היה ידוע יותר כאפוטרופוס של שחקנים ומארגן משחקי שח אירופאי. והיה אף שחקן שח בעצמו. ובאחד המקרים סירב לתת לשחקן, שכתב ספר על המשחקים שלו (כמובן ספר שלא החמיא לאופן המשחק שלו), להשתתף בטורניר שארגן.
דדיאני שיחק בפריז, רומא וקייב וכן בטביליסי, ולפני כן הוא ניצח בתחרות השחמט לחובבים בסנקט פטרבורג בשנים 1881, 1882.
הוא היה ידוע ביחסים אישיים גרועים עם מיכאיל צ'יגורין. בשנת 1903 דדיאני היה יושב ראש הוועדה המארגנת של תחרות בין לאומית במונטה קרלו ותרם כסף לפרס הראשי, אך הכל בתנאי שצ'יגורין לא ישתתף בתחרות. בסופו של דבר, למרות התנגדות חלק מהשחמטאים צ'יגורין לא הוזמן לתחרות.
אלכס אברינס

אלחנדרו "אלכס" אברינס רדונדו (בספרדית: Alejandro "Álex" Abrines Redondo; נולד ב-1 באוגוסט 1993) הוא כדורסלן ספרדי, המשחק בעמדות הקלע והסמול פורוורד בקבוצת ברצלונה מליגת העל הספרדית.
קריירה באירופה

אברינס, בנו של הכדורסלן גבריאל אברינס, נולד בפלמה דה מיורקה. ב-2010 החל לשחק בקבוצת הנוער של אוניקאחה מאלגה. הוא זכה עם הקבוצה באליפות ספרד לנוער, ואף נבחר ל-MVP. בהמשך, שיחק גם בקבוצה בת של מאלגה מהליגה השלישית, ובעונת 2011/2012 החל לשחק גם במדי הקבוצה הבוגרת, הן בליגת העל הספרדית והן ביורוליג. בסוף עונה זו סיכמו ביניהן מלאגה וברצלונה על העברתו של אברינס לברצלונה, בתמורה לפראן ואסקס. במדי ברצלונה זכה בגביע המלך בשנת 2013.
ביוני 2013 נבחר במקום ה-23 בדראפט על ידי קבוצת אוקלהומה סיטי ת'אנדר, אך המשיך לשחק בברצלונה במשך שלוש עונות נוספות. במאי 2015 חתם על חוזה חדש בברצלונה לארבע עונות, אך בסיום עונת 2016 עזב את הקבוצה ועבר לשחק בליגת ה-NBA.
NBA > 2016–2019: אוקלהומה סיטי ת'אנדר

בעונת הרוקי בליגה שימש בעיקר כשחקן מחליף. בעקבות פציעתו של ויקטור אולדיפו במהלך העונה עלה בחמישייה הפותחת במספר משחקים. את העונה סיים עם ממוצע של 6 נקודות למשחק. במהלך עונתו השלישית עם הת'אנדר, 2018/2019, שוחרר מהקבוצה מ"סיבות אישיות".
נבחרת לאומית

בשנת 2011 שיחק אברינס במדי נבחרת ספרד עד גיל 18 באליפות אירופה עד גיל 18 שנערכה בוורוצלב. הנבחרת זכתה במקום הראשון, ואברינס, שהיה הקלע המצטיין בנבחרת (13.1 נקודות למשחק) נבחר ל-MVP של הטורניר. בשנת 2012 שיחק במדי הנבחרת עד גיל 20 באליפות אירופה עד גיל 20 שנערכה בסלובניה. הנבחרת סיימה במקום השלישי, לאחר שאברינס קלע את סל הניצחון במשחק מול סרביה, 9 שניות לסיום.
סטטיסטיקות קריירה > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2016/2017 | אוקלהומה | 68 | 6 | 15.5 | 0.393 | 0.381 | 0.898 | 1.3 | 0.6 | 0.5 | 0.1 | 6.0 |
| 2017/2018 | אוקלהומה | 75 | 8 | 15.1 | 0.395 | 0.380 | 0.848 | 1.5 | 0.4 | 0.5 | 0.1 | 4.7 |
| קריירה |  | 143 | 14 | 15.3 | 0.394 | 0.380 | 0.874 | 1.4 | 0.5 | 0.5 | 0.1 | 5.3 |